Werkgewers gewaarsku wat WVF-voordele weerhouThulas Nxesi, minister van indiensneming en arbeid (Foto: Jairus Mmutle/GCIS) Thulas Nxesi, die minister van indiensneming en arbeid, het werkgewers gewaarsku wat WVF-terugbetalings ontvang het, maar nie die geld aan personeellede oordra nie. “Ek wil dit onomwonde stel dat dit onmenslik is en werkgewers, wat geld uit die WVF se Covid-19 tydelike werknemer-werkgewer-hulpskema (Ters) weerhou, moet dadelik die betalings aan personeellede vrystel,” het hy gesê. “Ons is in die middel van ŉ wêreldwye pandemie wat lande se ekonomieë op hul knieë gedwing het. Werkers word die swaarste hierdeur getref. Die ergste ding wat jy kan doen, is om geld te weerhou wat vir werkers bedoel is.” Nxesi het gesê dit is “gevoelloos en onsensitief” teenoor die behoeftes van werkers, veral wanneer talle mense deur ŉ finansiële verknorsing in die gesig gestaar word weens die afsonderingsperiode om die verspreiding van die koronavirus te voorkom. Die departement van indiensneming en arbeid het gesê die WVF word oorval met oproepe van werkers wat aanvoer hul werkgewer het nie hul voordele uitbetaal nie, ondanks die feit dat hulle die fondse namens die personeellede ontvang het. Nxesi het gesê die WVF-stelsel is opgegradeer sodat werknemers die status van hul werkgewers se eise kan nagaan. Werknemers kan toegang bekom tot hul werkgewers se aansoeke deur hul ID-nommers in te sleutel. Die werknemers sal kan sien hoeveel geld aan die maatskappy uitbetaal is en die bedrag wat aan hulle, as werknemer, uitbetaal is. “Sommige maatskappy mislei die werknemers en die publiek oor ons. Ons is byvoorbeeld deur ŉ maatskappy in die Oos-Kaap, Unibisco, beskuldig toe hul werkers die geld geëis het wat nog nie aan hulle uitbetaal is nie. Dit is van alle waarheid ontbloot. Ons rekords wys dat ŉ bedrag van R539 595 op 24 April aan die maatskappy uitbetaal is om aan hul werknemers oor te betaal,” het Nxesi gesê. Die WVF het glo reeds byna R11 miljard in verligting uitbetaal. Die bedrag is voordele vir 1 924 060 werknemers deur 156 831 werkgewers. Ander betalings deur middel van onderhandelingsrade vir 56 641 werknemers wat deur 909 werkgewers verteenwoordig word. Meer as R155 miljoen is uitbetaal. Maroela Media het vroeër berig die Nasionale Werkgewersvereniging (Neasa) het egter Vrydag gesê die organisasie doen daagliks ŉ opname onder nie net Neasa se duisende lede nie, maar ook ander werkgewers, oor die uitbetaling van eise. Uit dié deelnemers het 54% van werkgewers tot dusver aangedui dat hulle meer as ŉ week ná betaaldag nog geen uitbetaling van die WVF ontvang het nie. Sowat 55% van diegene wat wél een of ander vorm van betaling gekry het, stem nie saam met die bedrag wat oorbetaal is nie. “Sommige mense kry absurde bedrae geld en ander herken glad nie enige van die bedrae nie,” het Neasa gesê. Restauranteienaars wat aan die Tshwane Toerisme Vereniging (TTV) behoort het ook gesê die “teenproduktiewe aanlyn portaal van die Werkloosheidsversekeringsfonds (WVF) dra net verder by tot die rampspoedige situasie”. Van hulle moes al tot soveel as vyf keer dieselfde aansoek by die WVF indien voordat uitbetalings aan hul personeel gemaak is en in baie gevalle het dit steeds nie die volle tydperk gedek waarvoor geëis is nie. Lees meer. Die volledige lys maatskappye aan wie betalings gemaak is deur die WVF is beskikbaar by uifecc.labour.gov.za of kontak die WVF by 0800 030 007.